Predaj zájazdov na webovej stránke www.allinclusivezajazdy.sk

Slovenská obchodná inšpekcia upozorňuje spotrebiteľov na webovú stránku www.allinclusivezajazdy.sk, prostredníctvom ktorej sú ponúkané na predaj zájazdy.

Preverením predmetného webového rozhrania bolo zistené, že na stránke sú ako jej prevádzkovateľ uvedené údaje českej spoločnosti Travel & Production s. r. o., Na Roudné 332/110,
301 00 Plzeň, Česká republika, IČO: 26376016, pričom je zároveň deklarovaná spolupráca
so spoločnosťou Coral Turistik GmbH, so sídlom v Düsseldorfe.

Z verejne dostupných informácií vyplýva, že spoločnosť Travel & Production s. r. o. je zapísaná
v príslušnom českom registri s predmetom podnikania „cestovná kancelária“. Slovenská obchodná inšpekcia však nezistila, že by uvedená spoločnosť prostredníctvom vlastných internetových stránok ponúkala alebo sprostredkovávala predaj pobytových all inclusive zájazdov, ani že by prevádzkovala webové rozhranie www.allinclusivezajazdy.sk. Rovnako nebolo zistené oficiálne ani transparentné prepojenie medzi touto spoločnosťou a predmetným webovým rozhraním.

Na webovej stránke www.allinclusivezajazdy.sk je výslovne uvedené, že jej prevádzkovateľom je spoločnosť Travel & Production s. r. o. Z údajov registra WHOIS/SK-NIC však vyplýva, že doména allinclusivezajazdy.sk je registrovaná na fyzickú osobu, ktorej identifikačné údaje nie sú verejne sprístupnené. Uvedené skutočnosti spolu s absenciou overiteľného prepojenia medzi uvedenou spoločnosťou a predmetným webovým rozhraním vzbudzujú dôvodné pochybnosti
o totožnosti subjektu, ktorý prostredníctvom tejto webovej stránky ponúka zájazdy.

Skúsenosti Slovenskej obchodnej inšpekcie z výkonu dohľadu zároveň ukazujú, že renomované zahraničné cestovné kancelárie spravidla zabezpečujú predaj zájazdov na slovenskom trhu prostredníctvom riadne identifikovaných slovenských cestovných kancelárií alebo cestovných agentúr. Spotrebiteľ by preto mal spozornieť v prípade, ak webová stránka uvádza údaje zahraničného subjektu, avšak nie je možné overiť, že tento subjekt prostredníctvom predmetného webového rozhrania skutočne ponúka alebo sprostredkúva predaj zájazdov.

Vzhľadom na uvedené skutočnosti nemožno vylúčiť, že na predmetnom webovom rozhraní dochádza k neoprávnenému použitiu identifikačných údajov spoločnosti Travel & Production s.r.o. a etablovanej cestovnej kancelárie Coral Turistik GmbH, so sídlom v Düsseldorfe.

Predmetné webové rozhranie zároveň vykazuje viaceré znaky obdobné prípadom rizikového predaja zájazdov, ktoré Slovenská obchodná inšpekcia riešila v minulosti. Ide najmä o neobvykle nízke ceny zájazdov, nejasnú identifikáciu subjektu ponúkajúceho zájazdy, ako aj absenciu jednoznačných informácií umožňujúcich overiť organizátora zájazdu a zabezpečenie ochrany
pre prípad úpadku.

Slovenská obchodná inšpekcia odporúča spotrebiteľom, aby prostredníctvom webovej stránky www.allinclusivezajazdy.sk neobjednávali zájazdy, neposkytovali osobné údaje a neuskutočňovali platby.

V prípade, ak už spotrebitelia uskutočnili platbu za zájazd, ktorý sa neuskutočnil, a finančné prostriedky zaplatené za zájazd im neboli vrátené, odporúčame im obrátiť sa na orgány činné
v trestnom konaní.